Η μεταγραφική περίοδος στο ποδόσφαιρο ανοίγει σε δύο «παράθυρα» μέσα στον χρόνο. Το καλοκαιρινό και το χειμερινό. Στην Ελλάδα, η μεταγραφική περίοδος το 2024 ξεκίνησε την 1η Ιουλίου και ολοκληρώθηκε στις 11 Σεπτεμβρίου, ενώ από τις 12 μέχρι και τις 30 του μήνα υπάρχει η δυνατότητα για τις ομάδες να υπογράψουν παίκτες χωρίς συμβόλαιο, τους λεγόμενους ελεύθερους. Μέχρι και τις 11 Σεπτεμβρίου, οι ελληνικές ομάδες είχαν τη δυνατότητα να διαπραγματευτούν με συλλόγους από το εξωτερικό ή την Ελλάδα για να αποκτήσουν παίκτες με μεταγραφή.
Οι ημερομηνίες της μεταγραφικής περιόδου διαφέρουν από χώρα σε χώρα. Για παράδειγμα, στην Αγγλία το καλοκαιρινό «παράθυρο» άνοιξε στις 14 Ιουνίου και έκλεισε στις 30 Αυγούστου, ενώ στη Γερμανία το μεταγραφικό πάρε-δώσε ξεκίνησε την 1η Ιουλίου και ολοκληρώθηκε στις 30 Αυγούστου.